Diari Oficial de la Generalitat Valenciana


Sumari del DOGV 10709, del 26-12-2024 (2024/13733)

RESOLUCIÓ de 18 de desembre de 2024, conjunta de la Direcció General d’Innovació i Inclusió Educativa i de la Direcció General d’Universitats, per la qual es dicten instruccions per a l’adaptació en les proves d’accés a les universitats públiques valencianes per a les persones amb necessitats específiques de suport educatiu.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10117

Data del DOGV
:   26-12-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/13619

CVE
:   DXAP-B-3516-76861

Data del document
:   18-12-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Resolució

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * legislació

Índex

Preàmbul

Primer. Objecte i àmbit aplicable

Segon. Persones destinatàries de les adaptacions en les proves d’accés a la universitat

Tercer. Tipus d’adaptacions d’accés

Quart. Subcomissió de suport educatiu

Quint. Procediment per a determinar les adaptacions en les proves d’accés en la universitat

Sext. Documentació

Sèptim. Declaració responsable

Octau. Comunicacions

Nové. Petició d’informació a altres administracions

Dècim.  Circumstàncies sobrevingudes

Onzé. Vigència de les adaptacions

Dotzé. Calendari

Tretzé. Difusió

Catorzé. Entrada en vigor

Annex I. Adaptacions d’accés orientatives per tipus de necessitats específiques de suport educatiu (d’ara en avant, NESE)

Annex IIA. Sol·licitud d’adaptació d’accés a la PAU (Batxillerat i cicles formatius)

Annex IIB. Informe tècnic de sol·licitud de tipus d’adaptació en la PAU per alumnat de Batxillerat i cicles formatius.

Annex III Sol·licitud d’adaptació d’accés en la PAM (prova d`accés a majors de 25, 40 i 45 anys)

Annex IV. Certificat de la titularitat del centre d’adaptacions d’accés a la PAU

Annex V. Calendari d’adaptacions d’accés a la PAU i la PAM 2024-2025

PREÀMBUL

La Llei orgànica 2/2006, de 3 de maig, d’educació, modificada per la Llei orgànica 3/2020, de 29 de desembre, establix que la prova d’accés en la universitat es realitzarà adoptant les mesures necessàries per a assegurar la igualtat d’oportunitats, la no discriminació de l’alumnat amb necessitat específica de suport educatiu i l’accessibilitat universal de les persones amb discapacitat que es presenten.

La Llei 11/2003, de 10 d’abril, sobre l’estatut de les persones amb discapacitat, indica que la Conselleria o l’organisme de la Generalitat amb competències en matèria d’educació i formació seran els encarregats de garantir una política de foment que assegure el procés educatiu adequat, l’adopció d’ajustos raonables en funció de les necessitats individuals i facilite les mesures de suport personalitzades i efectives en entorns que fomenten al màxim el desenrotllament acadèmic i social, de conformitat amb l’objectiu de la plena inclusió.

El Reial decret 243/2022, de 5 d’abril, pel qual s’establixen l’ordenació i les ensenyances mínimes del Batxillerat, en l’article 25, indica que s’establiran les mesures més adequades perquè les condicions de realització de les avaluacions s’adapten a les necessitats de l’alumnat amb necessitat específica de suport educatiu. Les administracions educatives fomentaran l’equitat i inclusió educativa, la igualtat d’oportunitats i la no discriminació de l’alumnat amb discapacitat. Per a això s’establiran les mesures de flexibilització i alternatives metodològiques d’accessibilitat i disseny universal que siguen necessàries per a aconseguir que este alumnat puga accedir a una educació de qualitat en igualtat d’oportunitats. Igualment, establiran mesures de suport educatiu per a l’alumnat amb dificultats específiques d’aprenentatge. En particular, s’establiran per a este alumnat mesures de flexibilització i alternatives metodològiques en l’ensenyança i avaluació de la llengua estrangera. Estes adaptacions en cap cas es tindran en compte per a minorar les qualificacions obtingudes.

El Reial decret 534/2024, d’11 de juny, pel qual es regulen els requisits d’accés a les ensenyances universitàries oficials de grau, les característiques bàsiques de la prova d’accés i la normativa bàsica dels procediments d’admissió i la normativa bàsica dels procediments d’admissió, contempla que les administracions educatives determinaran les mesures necessàries perquè en tots els procediments d’accés i admissió a les ensenyances universitàries oficials de grau, s’assegure la igualtat d’oportunitats, la no discriminació de l’alumnat amb necessitat específica de suport educatiu i l’accessibilitat universal. Estes mesures podran consistir en l’adaptació dels temps, l’elaboració de models especials d’examen i la posada a la disposició de l’alumnat dels mitjans materials i humans, i de les assistències i els productes de suport que necessite per a la realització de les avaluacions i proves que corresponguen en cada cas, així com en la garantia d’accessibilitat tant de la informació i la comunicació dels procediments com la del recinte o espai físic on estos es realitzen. La determinació d’estes mesures es realitzarà, si és el cas, en funció de les mesures de suport educatiu o de les adaptacions que es van aplicar a l’alumne o alumna en l’etapa educativa anterior, per al coneixement de la qual les administracions educatives i els centres docents hauran de prestar col·laboració. Cap de les mesures considerades podrà ser tinguda en compte per a minorar les qualificacions obtingudes.

El Decret 108/2022, de 5 d’agost del Consell, pel qual s’establixen l’ordenació i el currículum de Batxillerat, en l’article 31, sobre les mesures de resposta educativa per a la inclusió, establix que els centres educatius que impartixen ensenyances de Batxillerat han de fer les adaptacions pertinents i facilitar les mesures i els suports necessaris, d’acord amb la normativa vigent, perquè l’alumnat amb necessitats específiques de suport educatiu puga cursar estos estudis. Així mateix, s’han d’establir les mesures més adequades perquè les condicions de realització de les avaluacions s’adapten a les necessitats d’este alumnat.

El Decret 72/2021, de 21 de maig, del Consell, d’organització de l’orientació educativa i professional en el sistema educatiu valencià, en l’article 8.h, establix que els departaments d’orientació han de transmetre i arreplegar, d’acord amb la normativa vigent, la informació educativa de l’alumnat que requerix una resposta personalitzada, entre les diferents estructures de l’orientació educativa i professional, els servicis i institucions de l’entorn implicades i els servicis públics de l’Administració local, autonòmica o estatal. Este decret, en l’article 8, atribuïx als departaments d’orientació educativa i professional la funció de participar en l’avaluació sociopsicopedagògica, facilitant l’assessorament i acompanyament necessari a les famílies i a l’alumnat, i en l’article 13 atribuïx a les unitats especialitzades d’orientació la funció de realitzar els informes i les actuacions tècniques que, dins del seu àmbit d’especialització, determine la conselleria competent en matèria d’educació.

El Decret 38/2021, de 5 de març, del Consell, de regulació de la Comissió Gestora de les Proves d’Accés i Preinscripció en les Universitats Públiques del Sistema Universitari Valencià (d’ara en avant, Comissió Gestora), en l’article 10, crea la Subcomissió de suport educatiu de les Proves d’Accés a la Universitat, amb dependència de la Comissió Gestora, a la qual atribuïx la funció d’estudi de les peticions d’adaptacions per als exàmens dels processos d’accés a les universitats públiques del Sistema Universitari Valencià i les corresponents resolucions de les sol·licituds.

El Decret 104/2018, de 27 de juliol, del Consell, pel qual es despleguen els principis d’equitat i d’inclusió en el sistema educatiu valencià, disposa, entre les seues línies generals d’actuació, la identificació i l’eliminació de barreres que poden ser presents en el context escolar i sociocultural i en totes les dimensions que definixen l’escola inclusiva, posant l’èmfasi especialment en l’inici de l’escolarització i en els moments de transició. La identificació i valoració de les necessitats educatives de l’alumnat es durà a terme tan prompte com siga possible, amb la finalitat de determinar les mesures i els suports més oportuns.

L’Orde 20/2019, de 30 d’abril, de la Conselleria d’Educació, Investigació, Cultura i Esport, per la qual es regula l’organització de la resposta educativa per a la inclusió de l’alumnat en els centres docents sostinguts amb fons públics del sistema educatiu valencià, regula, en l’article 11.3, que l’alumnat amb necessitats específiques de suport educatiu que sol·licita participar en les proves d’accés a la universitat té dret a l’adaptació d’estes proves, d’acord amb les seues necessitats, i que en cap cas podrà comportar una modificació dels continguts bàsics a avaluar. Així mateix, s’indica que la conselleria competent en matèria d’educació ha d’establir, amb l’antelació i la publicitat suficient perquè siguen coneguts, els criteris sobre els tipus d’adaptació i els requisits per a la realització d’estes proves.

L’Orde 10/2023, de 22 de maig, de la Conselleria d’Educació, Cultura i Esport, per la qual es regulen i es concreten determinats aspectes de l’organització i el funcionament de l’orientació educativa i professional en el sistema educatiu valencià, en la disposició final primera preveu les modificacions de l’Orde 20/2019, de 30 d’abril, sobre l’adaptació de les proves d’accés a les ensenyances postobligatòries i de règim especial, i modifica, entre altres, l’article 11.3, que ara establix que l’alumnat amb necessitats específiques de suport educatiu que sol·licita participar en les proves d’accés, certificació o acreditació en les ensenyances de Formació Professional, ensenyances de règim especial o la universitat té dret a l’adaptació d’estes proves, d’acord amb els procediments establits per la conselleria competent en matèria d’educació, que en cap cas podrà comportar una modificació dels continguts bàsics que s’hagen d’avaluar. Així mateix, s’indica que la conselleria competent en matèria d’educació establirà amb l’antelació i la publicitat suficients, els criteris sobre els tipus d’adaptació i els requisits per a realitzar estes proves.

Dins de l’itinerari acadèmic, l’accés a la universitat representa un dels moments de transició més significatius per a l’estudiantat, en la mesura que de l’èxit aconseguit depén en gran manera el seu futur professional i laboral. Per això és important que les administracions implicades, els centres educatius i les universitats anticipen i establisquen els mecanismes necessaris per a eliminar les barreres i les desigualtats que puguen produir-se en estos moments i que afecten especialment les persones més vulnerables, com les que presenten necessitats específiques de suport educatiu.

Per este motiu, es fa necessari que la conselleria implicada garantisca, des dels principis de qualitat, equitat i accessibilitat universal i sense renunciar als principis de mèrit i capacitat, la igualtat d’oportunitats en les proves d’accés a la universitat per a les persones amb necessitats específiques de suport educatiu.

Tenint en compte tot el que s’ha exposat, i de conformitat amb el Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries, i les seues atribucions, d’acord amb el Decret 131/2023, de 10 d’agost, del Consell, pel qual s’establix el Reglament orgànic i funcional de la Presidència de la Generalitat; el Decret 166/2024, de 12 de novembre, del Consell, d’aprovació del Reglament orgànic i funcional de la Conselleria d’Educació, Cultura, Universitats i Ocupació,

RESOLEM

*Primer. Objecte i àmbit aplicable*

Esta resolució té per objecte organitzar el procediment i les mesures d’adaptació en les proves d’accés a les universitats públiques valencianes per a les persones que presenten necessitats específiques de suport educatiu.

*Segon. Persones destinatàries de les adaptacions en les proves d’accés a la universitat*

Poden sol·licitar adaptació en les proves d’accés a la universitat aquelles persones que complisquen els requisits següents:

a) Es presenten a les proves d’accés des d’alguna de les situacions següents:

– Estar cursant estudis de segon de Batxillerat.

– Disposar d’un títol de grau superior de Formació Professional.

– Majors de 25, 40 i 45 anys que s’inscriguen en les proves d’accés específiques.

– Disposar de titulacions que permeten la seua participació en les proves d’accés a la universitat.

– Presentar-se a les proves d’accés a la universitat per segona o successives vegades.

b) Tinguen necessitats específiques de suport educatiu, degudament acreditades, derivades de les circumstàncies personals següents:

– Discapacitat auditiva.

– Discapacitat visual.

– Discapacitat motriu.

– Trastorn mental.

– Trastorn de conducta.

– Trastorns de l’espectre de l’autisme (TEA).

– Dificultats específiques d’aprenentatge.

– Trastorn per dèficit d’atenció i/o hiperactivitat (TDAH).

– Trastorns de la comunicació, el llenguatge i la parla.

– Trastorns associats a causa orgànica o fisiològica.

– Altres trastorns del desenrotllament neurològic.

c) En el cas de l’alumnat escolaritzat, les adaptacions sol·licitades o adaptacions de caràcter similar han d’haver-se aplicat durant les ensenyances cursades en l’etapa educativa anterior, excepte que concórreguen situacions sobrevingudes degudament justificades, que han d’estar acreditades, d’acord amb el que s’especifica en el resolc sext.

En el cas de les persones que no estan escolaritzades, hauran d’acreditar, d’acord amb el que s’especifica en el resolc sext, que estes adaptacions són necessàries per a l’accés a la informació, a la comunicació i a l’aprenentatge.

*Tercer. Tipus d’adaptacions d’accés*

1. Amb caràcter general i per al conjunt de les persones participants, es tindran en compte les condicions d’accessibilitat següents:

a) Garantir l’accessibilitat física i sensorial del recinte, especialment quan participen persones amb mobilitat reduïda o limitacions sensorials.

b) Garantir l’accessibilitat cognitiva, utilitzant mesures de senyalització, d’organització física dels espais i de suport a la comunicació, amb l’objectiu de facilitar la comprensió del context.

c) Explicar clarament l’estructura i les parts de la prova.

d) Presentar la informació de manera clara, tant en les instruccions orals com en l’enunciat dels exercicis, evitant l’excés d’informació, la informació redundant, l’ús de termes imprecisos, ambigus o el doble sentit, amb la finalitat que tot l’alumnat puga comprendre les instruccions que es donen durant la prova.

e) Utilitzar indicacions per al control del temps, destacant clarament l’inici, la duració de les parts, el temps restant i el final de la prova.

2. Amb caràcter orientatiu, les persones que acrediten necessitats específiques de suport educatiu poden sol·licitar les adaptacions d’accés següents:

a) Adaptacions en temps i en espais:

– Ampliació del temps per a realitzar les proves: fins a un 25 %. Excepcionalment, en casos degudament justificats podran sol·licitar fins a un 50 %.

– Pauses durant la prova i compensació de temps en cas de paralització de la prova per necessitat justificada.

– Ubicació específica a l’aula, en funció de les necessitats, si és possible. (Per exemple, primeres files, lluny de sons i/o altres distraccions).

– Adequació de les condicions d’il·luminació.

– Ubicació en una aula de suport.

– Alçar-se dins de l’aula durant la realització de la prova.

– Eixir de l’aula (bany, corredor, etc.) durant la realització de la prova.

– Menjar o beure a l’aula durant la realització de la prova.

– Autoadministració de medicació durant la realització de la prova.

– Indicacions per al control del temps.

b) Adaptacions en el format de la prova:

– Text amb font de lletra accessible, tipus Verdana, de grandària 12 i interlineat a 1,5 línies (excepte estudiantat amb discapacitat visual que se li aplicarà la mesura personalitzada indicada en l’informe corresponent).

– Prova en Braille o combinació de Braille amb altres formats.

– Edició sense taules i imatges.

– Descripció de gràfics, mapes, imatges, etc.

– Substitució de colors per trames o escales de grises.

– Lectura en veu alta dels enunciats.

– Proporcionar per altres mitjans les instruccions orals que es donen durant la prova.

– Ús de suports visuals.

c) Recursos tècnics i materials:

– Ordinador lliure de contingut, sense corrector ortogràfic i sense connexió a internet.

– Programari específic (magnificador de pantalla, Jaws…)

– Comunicador.

– Emissora digital.

– Lupa.

– Màquina Perkins.

– Braille parlat.

– Programari específic.

– Mobiliari adaptat (taula adaptada / cadira adaptada).

– Plantilla de paper pautat.

– Transparència de color per a llegir les preguntes de l’examen.

– Ús de mascareta comunicativa per a facilitar la lectura labiofacial.

– Altres productes de suport i dispositius tecnològics per a l’accés a la informació, a la comunicació, a la mobilitat i a l’autonomia personal.

d) Suports personals:

– Persona de suport.

– Intèrpret de llengua de signes.

– Atenció més personalitzada per part de les persones examinadores durant l’examen i en el moment en què este s’entrega.

– Lectura en veu alta dels enunciats.

– Proporcionar per altres mitjans les instruccions orals.

e) Adequació dels criteris d’avaluació:

– No penalització de les faltes en assignatures no lingüístiques.

– Reducció de la penalització per faltes d’ortografia en àrees lingüístiques.

En l’annex I s’indiquen, amb caràcter orientatiu, les adaptacions que poden realitzar-se per a les diferents situacions de necessitats específiques de suport educatiu.

3. Les adaptacions d’accés que se sol·liciten hauran de ser les mateixes o de caràcter semblant a les que l’alumne o alumna utilitza habitualment per a la interacció amb l’entorn i l’accés a la informació, la comunicació i l’aprenentatge. Seguint este mateix criteri, podran proposar-se altres adaptacions no arreplegades en el punt anterior, sempre que estiguen degudament justificades.

4. En el cas que a la persona se li autoritzen adaptacions que impliquen recursos personals, materials o tecnològics específics dels quals no dispose la universitat examinadora, hauran de ser preferentment aquells que utilitza habitualment i aportats per l’estudiant sol·licitant. En cas que siga necessari el desplaçament d’algun material de suport (per exemple, taula o cadira adaptada) serà responsabilitat del centre portar-lo el dia de la prova.

5. Les persones que tenen autoritzades una ampliació de temps podran realitzar la prova en aules diferents de les utilitzades amb caràcter general per la resta dels participants, a criteri de la universitat examinadora.

*Quart. Subcomissió de suport educatiu*

1. La Subcomissió de suport educatiu, d’acord amb el Decret 38/2021, depén de la Comissió Gestora i té les funcions relacionades amb els processos de sol·licitud d’adaptacions per als exàmens de les proves d’accés a la universitat i amb la resolució d’estes.

2. La Subcomissió de Suport té la composició que consta en l’esmentat Decret 38/2021.

3. Per a l’exercici de les seues funcions, la Subcomissió de suport educatiu i les universitats comptaran amb l’assessorament del personal de les unitats especialitzades d’orientació (d’ara en avant, UEO). Les UEO podran arreplegar la informació addicional, de la plataforma ITACA dels centres educatius i de les persones interessades, que ajude a valorar i identificar amb una major precisió les necessitats específiques de suport i les adaptacions necessàries per a donar-los resposta.

4. La Subcomissió de suport educatiu, a través del personal de les unitats especialitzades d’orientació (UEO), podrà consultar la informació de l’alumnat sol·licitant en el sistema de gestió ITACA, referida a la seua història escolar en les etapes anteriors, en el Batxillerat o en la Formació Professional de grau superior.

*Quint. Procediment per a determinar les adaptacions en les proves d’accés a la universitat*

El procediment per a determinar les adaptacions en les proves d’accés a la universitat és el següent:

5.1. Presentació de sol·licituds dels interessats

1. La presentació de sol·licituds es realitzarà segons les circumstàncies des de les quals es participe:

a) Alumnat que està escolaritzat en centres educatius situats a la Comunitat Valenciana que disposen de personal d’orientació educativa, rep mesures de suport educatiu en el seu centre i complix els requisits per a presentar-se a les proves d’accés a la universitat i l’antic alumnat d’eixe centre:

– Presentació: en la secretaria del centre educatiu.

– Documentació:

– Sol·licitud del procediment d’adaptació (annex IIA). Persona interessada o representants.

– Documentació acreditativa, d’acord amb el resolc sext d’esta resolució.

2. En el cas que l’alumnat siga menor d’edat, les sol·licituds hauran de formalitzar-les els seus pares, les seues mares o les persones representants legals.

3. La presentació de la sol·licitud comportarà que les persones sol·licitants donen la seua autorització a les universitats, a la Subcomissió de suport educatiu i a les unitats especialitzades d’orientació per al tractament de les dades personals i la recollida d’informació addicional que siga necessària per a prendre decisions sobre les adaptacions més adequades en cada cas.

b) Alumnat escolaritzat en centres educatius situats fora de la Comunitat Valenciana que rep mesures de suport educatiu en el seu centre i complix els requisits per a presentar-se a les proves d’accés a la universitat:

– Presentació: en la universitat corresponent (segons el centre on haja de formalitzar la matrícula en la PAU).

– Documentació:

– Sol·licitud del procediment d’adaptació (annex IIA).

– Informe tècnic de sol·licitud del tipus d’adaptació (annex IIB). Centre educatiu, direcció i equips sociopsicopedagògics o departaments d’orientació. Este informe haurà de ser aportat pel centre d’origen de l’estudiant.

– Documentació acreditativa, d’acord amb el resolc sext d’esta resolució, que pot incloure l’informe de les adaptacions rebudes en l’etapa educativa anterior.

c) Persones que es presenten a les proves d’accés a la universitat per a majors de 25, 40 o 45 anys i requerixen mesures de suport educatiu:

– Presentació: en la universitat corresponent.

– Documentació:

– Sol·licitud d’adaptació (annex III).

– Documentació acreditativa, d’acord amb el resolc sext d’esta resolució.

5.2. Actuacions que han de realitzar els centres educatius

5.2.1. Sensibilització i informació

El centre educatiu realitzarà actuacions de difusió de la informació perquè l’alumnat que complisca els requisits per a presentar-se a les proves d’accés i requerisca mesures de suport educatiu, així com les seues famílies o representants legals, coneguen el procediment d’adaptació en les proves d’accés a la universitat i els terminis de presentació de sol·licituds. En els casos que siga necessari, el personal d’orientació educativa o qui presta este servici en el centre proporcionarà un assessorament i un acompanyament personalitzats a l’alumnat, a les famílies o persones representats legals.

5.2.2. Actualització dels informes sociopsicopedagògics

1. El personal d’orientació educativa dels centres sostinguts amb fons públics i dels centres privats no concertats que disposen d’este personal es reunirà amb els equips educatius corresponents per a valorar les sol·licituds d’adaptació rebudes, tenint en compte les necessitats específiques de suport educatiu en el moment actual i les adaptacions que se li han realitzat al llarg del curs de l’etapa i de la seua història escolar.

2. D’acord amb això i amb la informació complementària que siga necessària per a determinar o justificar les necessitats de suport, el personal d’orientació educativa actualitzarà l’informe sociopsicopedagògic i omplirà l’informe tècnic de sol·licitud de tipus d’adaptació (annex IIB). Així mateix, realitzarà el preceptiu tràmit d’audiència amb l’alumnat i amb la família o representants legals, en el qual els comunicarà la proposta d’adaptació i els entregarà:

a. Una còpia de l’informe sociopsicopedagògic, si és el cas.

b. Una còpia de l’informe tècnic de sol·licitud de tipus d’adaptació (annex IIB), del qual quedarà una còpia en l’expedient.

c. Una còpia de l’informe de mesures de nivell II, III i IV d’ITACA.

3. Quan concórreguen situacions sobrevingudes degudament justificades, que no es tracten de malalties que tinga l’alumnat o que no s’hagen detectat dins del termini per falta de diagnòstic o per diagnòstic tardà, el personal d’orientació educativa dels centres sostinguts amb fons i dels centres privats no concertats que disposen d’este personal, es reunirà amb els equips educatius, i tenint en compte les necessitats específiques de suport educatiu en el moment actual i les adaptacions requerides en este moment, elaborarà l’informe sociopsicopedagògic i omplirà la sol·licitud del tipus d’adaptació (annex IIB). Així mateix, realitzarà el preceptiu tràmit d’audiència amb l’alumnat i amb la família o representants legals, en el qual els comunicarà la proposta d’adaptació i els entregarà:

a. Una còpia de l’informe sociopsicopedagògic.

b. Una còpia de l’informe tècnic de sol·licitud de tipus d’adaptació (annex IIB), del qual quedarà una còpia en l’expedient.

4. En els centres sostinguts amb fons públics, els informes sociopsicopedagògics han d’emetre’s exclusivament en el mòdul d’inclusió d’ITACA. Els informes sociopsicopedagògics dels centres privats no concertats, en el cas que disposen de personal que presta el servici d’orientació educativa, hauran de realitzar-se en un programa d’edició de textos, tenint en compte que no tenen accés al mòdul d’inclusió d’ITACA.

5. L’informe sociopsicopedagògic ha d’acreditar les circumstàncies personals de l’alumnat, d’acord amb el que es disposa en el resolc sèptim de la Resolució de 23 de desembre de 2021, de la directora general d’Inclusió Educativa, per la qual es dicten instruccions per a la detecció i la identificació de les necessitats específiques de suport educatiu i les necessitats de compensació de desigualtats.

6. En la realització de l’informe sociopsicopedagògic es tindran en compte les consideracions següents:

a) En el motiu, s’ha de seleccionar «Proves accés (PAU, EOI, cicles formatius...)».

b) En la proposta de mesures se seleccionarà «Adaptació de les proves d’accés a les ensenyances postobligatòries i de règim especial».

c) En l’apartat de «Justificació i orientacions per al desenrotllament i avaluació de les mesures proposades», s’indicarà, de manera clara, la proposta específica de les adaptacions d’accés que l’alumnat requerix per a la realització de les proves d’accés a la universitat. Així mateix, s’inclourà la justificació d’estes i, si és el cas, les observacions necessàries que justifiquen alguna situació excepcional no arreplegada en esta resolució.

Per a l’alumnat que presenta dificultats específiques d’aprenentatge, l’informe inclourà els resultats de l’avaluació realitzada pel professorat d’orientació educativa, amb indicació de les proves estandarditzades aplicable individual administrades i les puntuacions obtingudes, tal com s’indica en l’annex I. Així mateix, es justificarà que complix els criteris establits en les classificacions internacionals (Manual diagnòstic i estadístic dels trastorns mentals –DSM– o Classificació estadística internacional de malalties i problemes relacionats amb la salut –CIE–).

5.3. Tramitació de sol·licituds

1. Finalitzat el termini per a la realització dels informes sociopsicopedagògics, els centres educatius els remetran, juntament amb les sol·licituds i la documentació acreditativa, a la universitat corresponent, per la via que estes indiquen.

Cal enviar la documentació següent:

a. Una còpia de l’informe sociopsicopedagògic, si és el cas.

b. Una còpia de l’informe tècnic de sol·licitud de tipus d’adaptació (annex IIB), del qual quedarà una còpia en l’expedient.

c. Una còpia de l’informe de mesures de nivell II, III i IV d’ITACA.

2. Els centres privats no concertats que no disposen de personal que presta el servici d’orientació educativa i que, per este motiu, no poden emetre l’informe sociopsicopedagògic, remetran a les universitats les sol·licituds i la documentació acreditativa.

3. Les universitats gestionaran la recepció de sol·licituds, les quals seran estudiades per les comissions constituïdes per personal de la universitat i de les UEO. Estes comissions remetran els seus informes a la Subcomissió de suport educatiu, perquè els estudien, ratifiquen, si és el cas, i resolguen.

5.4. Recepció i valoració de sol·licituds per la Subcomissió de suport educatiu

Rebudes les sol·licituds, la Subcomissió de suport educatiu les valorarà, amb l’assessorament de les comissions formades amb personal de les universitats i les UEO, i emetrà les resolucions d’adaptació corresponents.

5.5. Comunicació

1. Per a l’alumnat escolaritzat, les comunicacions s’enviaran en els centres educatius perquè informen les persones interessades o els seus representants legals.

2. Per a les persones no escolaritzades, la comunicació es realitzarà directament a la persona interessada o als seus representants legals.

5.6. Al·legacions

En el cas que les persones interessades o representants legals no van estar d’acord amb la resolució d’adaptacions, podran formular al·legacions a esta, aportant la documentació addicional justificativa, en el termini especificat en el calendari del procediment i de la mateixa manera en què es va presentar la sol·licitud:

a) A través del centre educatiu: alumnat escolaritzat en centres educatius situats a la Comunitat Valenciana.

b) Directament en la universitat: alumnat escolaritzat en centres educatius situats fora de la Comunitat Valenciana, persones que es presenten de nou i no hagen tramitat a través del centre educatiu la seua sol·licitud inicial d’este curs, d’acord amb l’article 5.1.c, i persones majors de 25, 40 i 45 anys.

5.7. Resolució de les al·legacions

1. Transcorregut el termini de presentació d’al·legacions, la Subcomissió de suport educatiu les valorarà, amb l’assessorament de les unitats especialitzades d’orientació, i emetrà les resolucions d’adaptació definitives.

2. Contra la decisió de la Subcomissió de suport educatiu, es pot interposar un recurs d’alçada davant de la Comissió Gestora, d’acord amb la Llei 39/2015, d’1 d’octubre, del procediment administratiu comú de les administracions públiques.

El recurs es presentarà mitjançant el següent enllaç, i es remetrà als servicis centrals de la Conselleria competent en matèria d’universitats:

[SOL·LICITUD GENERAL ÚNICA d’iniciació i tramitació TELEMÀTICA de procediments de la Generalitat Valenciana.](https://www.gva.es/va/inicio/procedimientos?id_proc=g95565)[(Tràmit que s’ha d’utilitzar EXCLUSIVAMENT QUAN NO N’HI HAJA un d’específic en la Seu Electrònica de la Generalitat Valenciana) - GVA.ES - Generalitat Valenciana](https://www.gva.es/va/inicio/procedimientos?id_proc=g95565)

*Sext. Documentació*

1. A l’efecte del procediment d’adaptació en les proves d’accés a la universitat, només s’admetrà la documentació següent:

a) Informe sociopsicopedagógico.

Este informe té caràcter obligatori per a l’alumnat escolaritzat en centres que disposen de professionals que presten el servici d’orientació educativa.

En aquelles situacions d’alumnat amb trastorn associat a causa orgànica o fisiològica, estarà exempt de presentar informe sociopsicopedagògic, sempre que no haja necessitat una avaluació sociopsicopedagógica prèviament. No obstant això, es registraran les mesures d’accés que li hagen estat aplicant en el centre educatiu. Estes mesures les ompliran en l’apartat C de l’annex IIB per part del tutor o tutora, assessorats pel personal d’orientació educativa. S’adjuntarà obligatòriament l’informe mèdic corresponent.

L’alumnat que participa des de centres que no pertanyen a la Comunitat Valenciana haurà de presentar l’informe sociopsicopedagògic realitzat pel departament d’orientació del centre on estiga escolaritzat.

Quedarà exempt de presentar l’informe sociopsicopedagògic l’alumnat escolaritzat en centres privats no concertats que no compten amb personal que presta el servici d’orientació educativa. En defecte d’això, s’haurà d’adjuntar el certificat de la titularitat del centre que acredita que les adaptacions s’estan aplicant a l’alumnat (annex IV), a més de la documentació acreditativa d’estes circumstàncies, segons el que es disposa en este resolc.

b) Informe tècnic de sol·licitud del tipus d’adaptació (annex IIB)

Este document, omplit pel personal d’orientació del departament d’orientació educativa i professional o el departament d’informació i orientació professional, arreplegarà les necessitats de suport educatiu, correctament acreditades, així com el tipus d’adaptacions d’accés que se sol·liciten, sobre la base de les necessitats de l’alumne o alumna.

c) Informe de mesures de Nivell II, III i IV d’ITACA.

Este informe, generat en ITACA, arreplegarà, d’una banda, les mesures de nivell II i nivell III introduïdes pels tutors o tutores assessorats pel personal d’orientació educativa, que s’estan realitzant en el centre en el present curs escolar; i, d’altra banda, les mesures III i IV, que han sigut autoritzades per les direccions generals competents en la corresponent matèria al llarg de la seua escolaritat.

d) Certificat del grau de discapacitat i dictamen tècnic facultatiu.

Estos documents han de tindre vigència en el moment de la sol·licitud i acreditar un grau de discapacitat igual o superior al 33 %.

Estaran emesos pel centre de valoració i orientació de discapacitats i l’equip de valoració i orientació que corresponga, dependents de la Conselleria competent en la matèria o l’òrgan equivalent d’altres administracions autonòmiques. En el cas que el certificat de discapacitat es trobe en tràmit, s’aportarà una còpia de la sol·licitud i dels informes presentats per a la valoració.

e) Informes clínics o certificats mèdics.

Els informes i certificats mèdics han de tindre una antiguitat no superior a dos anys respecte a la data de presentació de sol·licituds. Estaran emesos per professionals del sistema públic de salut que tracten habitualment la persona sol·licitant o d’entitats concertades o que tenen conveni amb la Seguretat Social o règims especials, amb indicació del diagnòstic i la data inicial d’este.

En el cas que s’al·leguen situacions de salut mental, els informes han d’estar actualitzats en el curs actual. Estaran emesos per les unitats de salut mental del sistema públic de salut que tracten habitualment la persona sol·licitant o d’entitats concertades o que tinguen conveni amb la Seguretat Social o règims especials, amb indicació del diagnòstic i la data inicial d’este. S’aportarà també el pla terapèutic corresponent en el cas que es dispose d’este.

Les persones que aporten informes mèdics d’entitats concertades o que tinguen conveni amb règims especials han d’aportar una còpia de les dos cares de la targeta d’afiliació al règim especial on consten com a beneficiàries.

f) Informes psicològics.

Han d’estar realitzats en el curs actual per persones professionals col·legiades de psicologia clínica. Indicaran el diagnòstic clínic i justificaran les necessitats específiques de suport educatiu.

Sense perjuí d’això, quan les circumstàncies estiguen relacionades amb situacions mèdiques o de salut mental, hauran d’aportar-se també els informes mèdics corresponents.

Els informes psicològics tindran caràcter obligatori per a les persones que al·leguen dificultats específiques d’aprenentatge i que no estiguen escolaritzades o ho estiguen en centres que no disposen de personal que preste el servici d’orientació educativa. En este cas, inclouran la relació de les proves estandarditzades aplicable individual administrades i les puntuacions obtingudes. Així mateix, justificaran que complixen els criteris establits en les classificacions internacionals (DSM o CIE).

g) Una altra documentació educativa i acadèmica.

Les persones participants podran presentar tota aquella documentació de caràcter educatiu i acadèmic que justifica les necessitats de suport al·legades, les adaptacions sol·licitades i que estes dificultats estaven presents amb anterioritat. S’inclouen en este apartat els informes d’avaluació, els plans d’actuació personalitzats, els informes sociopsicopedagògics anteriors i la documentació de l’expedient acadèmic, entre altres.

2. La documentació aportada no es retornarà a les persones interessades i quedarà custodiada per les universitats fins que es complisca el termini legal perquè puga ser destruïda.

3. D’acord amb el Ministeri d’Assumptes Exteriors, Unió Europea i Cooperació (MAEUEC) d’Espanya, els documents públics estrangers destinats a presentar-se en l’Administració espanyola han de complir els requisits següents:

a) Ha de tractar-se de documents originals o de còpies certificades pel mateix organisme que va expedir el document original.

b) Llevat que hi haja algun instrument jurídic que eximisca d’esta obligació, els documents públics estrangers han de ser legalitzats per a tindre validesa a Espanya. Es podran legalitzar en la secció pertinent del MAUEC o bé els documents hauran de contindre la postil·la de la Haia, emesa per l’òrgan competent del país on s’han expedit.

c) Han d’estar traduïts al castellà.

El Reglament (UE) 2016/1191 eximix de traducció als documents públics d’un estat membre de la UE que vagen acompanyats d’un imprés estàndard multilingüe dels previstos en els seus annexos i les traduccions jurades realitzades per personal habilitat, en virtut del dret d’un estat membre de la Unió Europea .

Per als documents no exempts de traducció, només s’admetran les traduccions següents:

– Realitzades a Espanya per un traductor o intèrpret jurat nomenat pel MAEUEC d’Espanya. Estes traduccions estan exemptes de legalització i són vàlides sense necessitat de cap tràmit addicional.

– Realitzades o assumides com a pròpies per una representació diplomàtica o consular espanyola a l’estranger. Estes traduccions requerixen ser legalitzades per la secció pertinent del MAEUEC.

– Realitzades per la representació diplomàtica o consular a Espanya de l’estat que emet el document. Estes traduccions requerixen ser legalitzades per la secció pertinent del MAEUEC.

*Sèptim. Declaració responsable*

1. La presentació de la sol·licitud per part de les persones interessades o representants legals implica l’acceptació expressa del fet que disposen de la documentació que acredita les circumstàncies al·legades i que esta és verídica, segons l’article 69 de la Llei 39/2015, d’1 d’octubre, del procediment administratiu comú de les administracions públiques.

2. Així mateix , els informes presentats i les propostes d’adaptació han d’ajustar-se als codis ètics i deontològics professionals, sempre garantint la seua objectivitat i veracitat.

3. En cas que la Subcomissió de suport educatiu o les universitats detecten casos de falsedat documental o males pràctiques professionals, informaran els col·legis professionals corresponents o les autoritats competents.

*Octau. Comunicacions*

Totes les comunicacions amb les persones sol·licitants es realitzaran per mitjans telemàtics i han d’ajustar-se a la normativa que s’aplica en el tractament de les dades de caràcter personal i els corresponents registres d’activitat de tractament (RAT) de la Conselleria d’Educació, Cultura, Universitats i Ocupació.

*Nové. Petició d’informació a altres administracions*

1. Mitjançant la presentació de la sol·licitud, s’autoritza expressament que les dades reflectides puguen ser comprovades per les diferents administracions públiques perquè siguen verificades.

2. En cas que hi haja una discrepància entre les dades de la sol·licitud i les dades registrades per l’administració corresponent, la universitat a la qual s’ha sol·licitat l’adaptació de la prova podrà adoptar les accions pertinents segons la normativa vigent.

*Dècim. Circumstàncies sobrevingudes*

1. En el cas que en una persona inscrita per a la realització de la prova d’accés a la universitat van concórrer causes de força major que li van impedir la realització d’esta en igualtat de condicions que la resta de les persones inscrites, podrà realitzar una sol·licitud extraordinària en la universitat a la qual està inscrita, en què haurà d’adjuntar la documentació que acredite estes circumstàncies sobrevingudes.

A l’alumnat que no haja rebut adaptacions en el seu centre educatiu per tindre una malaltia no diagnosticada o de diagnòstic tardà, no se li considerarà esta circumstància com una causa sobrevinguda.

2. La Subcomissió de suport educatiu, una vegada valorades les sol·licituds extraordinàries, decidirà si s’admeten a tràmit o es desestimen, i informarà a la persona interessada o representants legals del resultat d’esta decisió.

*Onzé. Vigència de les adaptacions*

1. Les adaptacions concedides són aplicables de manera exclusiva per a les proves d’accés a la universitat convocades l’any en què s’ha emés la resolució individual d’adaptació.

2. Per a les adaptacions d’accés en el grau universitari al qual accedirà l’alumnat, serà preceptiva una valoració per part del servici competent en atenció a l’estudiantat amb necessitats específiques de suport educatiu de la universitat receptora.

*Dotzé. Calendari*

1. El calendari de les diferents fases del procediment regulat en esta resolució és el que s’especifica en l’annex V per al curs 2024/2025.

Per a cursos posteriors, el calendari serà aprovat per la Comissió Gestora, es publicarà en els webs de la direcció general competent en matèria d’universitats i de la direcció general competent en matèria d’inclusió educativa, i se n’informarà els centres educatius.

2. No s’acceptaran peticions d’adaptacions fora dels terminis establits, excepte en el cas que concórreguen situacions sobrevingudes degudament justificades d’acord amb el que s’especifica en el resolc dècim.

*Tretzé. Difusió*

1. La difusió de la present resolució es realitzarà a través del *Diari Oficial de la Generalitat Valenciana*.

2. Així mateix, la Conselleria d’Educació, Cultura, Universitats i Ocupació inclourà en la seua pàgina web la documentació i la informació referida al procediment i difondran el seu contingut en les universitats i en els centres docents que impartixen Batxillerat i Cicles Formatius.

Conselleria d’Educació, Cultura, Universitats i Ocupació:

<https://ceice.gva.es/va/web/universidad/prueba-de-acceso-a-la-universidad-pau->

<https://ceice.gva.es/va/web/inclusioeducativa/accessibilitat>

*Catorzé. Entrada en vigor*

La present resolució entrarà en vigor l’endemà de ser publicada en el *Diari Oficial de la Generalitat Valenciana*.

Contra esta resolució, que no posa fi a la via administrativa, podrà interposar-se un recurs d’alçada davant de la persona titular de la Secretaria Autonòmica d’Educació o de la persona titular de la Secretaria Autonòmica d’Universitats en el termini d’un mes comptat des de l’endemà de ser publicada en el *Diari Oficial de la Generalitat Valenciana*, de conformitat amb els articles 112, 121 i 122 de la Llei 39/2015, d’1 d’octubre, del procediment administratiu comú de les administracions públiques.

  

València, 18 de desembre de 2024

María del Rosario Escrig Llinares

Directora general d’Innovació i Inclusió Educativa

José Antonio Pérez Juan

Director general d'Universitats

Esta disposició conté annexos. Consulteu-ne la versió en PDF.